google/wiki40b huggingface dataset:
Valgevene

Riik

President on 1994. aastast alates Alaksandr Łukašenka, peaminister on augustist 2018 Siarhiej Rumas.
Valgevene Rahvavabariigi president eksiilis on Ivonka Surviłła.

Riigikaitse

Valgevene riigikaitse aluseks on maavägede 2 armeekorpust Läänepiirkonnas, staap Hrodnas ja Loodepiirkonnas, staap Barysaŭs, lisaks regulaarvägedele on Valgevene kaitsejõudude koosseisus ka territoriaalsed kaitseväed, mis on relvajõudude reserviks, mis mobiliseeritakse sõja alguses.

Sisejulgeolek

Valgevene sisejulgeolekut tagavad asutused on: Valgevene Julgeolekunõukogu, Valgevene Vabariigi Riiklik Julgeoleku Komitee, Riiklik Majanduskuritegude Uurimiskomitee, Riigikaitse Peavalitsuse Presidendi Julgeolekuteenistus ja Valgevene Siseministeeriumi riigi juhtkonna valveteenistus ("Ахова"). Valgevene Tollikomitee, Riigikontrollikomitee ja Riiklik Piirivalvekomitee.

Rahvastik

2007. aasta 1. juuli seisuga oli Statistika- ja Analüüsiministeeriumi andmetel rahvaarv 9 698 100 inimest.
2009. aasta rahvaloenduse andmeil oli Valgevene rahvaarv 14. oktoobri seisuga 9 503 807 inimest. Valgevenelased moodustasid elanikest 83,7%, venelasi oli 8,3%, poolakaid 3,1%, ukrainlasi 1,7% ja juute 0,1%.

Majandus

Suurem osa riigi majandusest on riigi kontrolli all. 51,2% Valgevene töötajatest töötab riigisektoris, 47,4% eraettevõtetes (neist 5,7% välisosalusega ettevõtetes) ja 1,4% välisettevõtetes. Valgevene sõltub Venemaast mitme impordiartikli osas, sealhulgas naftatooted.
2006. aastal oli Valgevene põhikaubanduspartneriks Venemaa, mille arvele langes ligi pool väliskaubanduse käibest. Euroopa Liidu arvele langes umbes 1/3 väliskaubandusest.
Tööstustoodangust moodustavad olulise osa traktorid ja muud põllumajandusmasinad, mootorrattad, veoautod, kodumasinad, väetised ja tekstiilid.
Enne 2016. aasta juulit oli Valgevenes käibel Valgevene rubla (BYR), mis võeti kasutusele mais 1992. 23. mail 2011 devalveeriti Valgevene rubla 56% USA dollari suhtes. 1. juunil 2011 palus riik Rahvusvaheliselt Valuutafondilt päästepaketti. 2011. aastal oli riigis inflatsioon 109%.
Keskmine palk oli 2012. aasta mais 3,559 miljonit Valgevene rubla (umbes 350 eurot).
Alates 1. juulist 2016 on Valgevenes on uus valuuta, mida nimetati ka Valgevene rublaks (BYN). Sedasi Valgevene Vabariigi Rahvuspank korraldas denominatsiooni: 1 BYN (uus valgevene rubla) = 10 000 BYR (vana valgevene rubla). Raharinglusse lastud olid 2009. aastaga dateeritud kopikased ja rublased mündid (1 капейка - 2 рублі) ning rublased kupüürid (5 рублёў – 500 рублёў). Need mündid on esimesed mündid iseseisva Valgevene Vabariigi rahakäibes. Vanad pangatähed jäid käibele ja olid paralleelses ringluses kuni 31. detsembrini 2016. Ajavahemikus 01.01.2017–31.12.2019 saab vahetada vanu rublasid uuteks Valgevene Vabariigi Rahvuspangas, kõikides Valgevene pankades ning muudes krediidi- ja finantsorganisatsioonides ilma summas kitsendusteta ega komisjonitasuta. Alates 1. jaanuarist 2020 saab vahetada ainult Valgevene Vabariigi Rahvuspangas kahe aasta jooksul.
Gustav von Mengden

Vabahärra Gustav von Mengden (läti Gustavs fon Mengdens; 27. aprill (vkj 17. aprill) 1627 Riia – 26. detsember (vkj 16. detsember) 1688) oli vaimulik luuletaja, satiirik, helilooja, Rootsi armee kindralmajor, poliitik ja mõisnik.
Gustav von Mengden sündis Liivimaa aadlilipkonna ohvitseri ja Menģele (Altenwoga) vabahärra (1653) Otto von Mengdeni (1596–1681) ja Igate, Ozolmuiža ja Sinole mõisa pärija Gerdruta von Roseni (1589–1651) pojana.
Ta õppis Tartus ja Leidenis, oli Tartu õuekohtu assessor, Rootsi armee kindralmajor ja Liivimaa aadlilipkonna ooberst. 
1653 kuni 1660 oli ta Liivimaa maamarssal, 1666. aastast Liivimaa maanõunik ja osales sama aasta 12. oktoobril Rootsi delegatsiooni koosseisus Kärde rahu jätkuna toimunud läbirääkimistel Venemaaga Pljussa jõe äärses mõisas. Rootsi poolelt osalesid seal veel komissarina Eesti-, Liivi- ja Ingerimaa garnisonide ülemjuhataja Simon Grundel-Helmfelt, Eestimaa maanõunik Gustaf Clodt ja saatkonnasekretär Andreas Walwick, ning Vene poolelt okolnitši Vassili Semjonovitš Volõnski, duuma aadlik Ivan Afanasjevitš Prontšištšev, Gerasim Semjonovitš Dohturov ja Jefim Rodionovitš Jurjev. 
1679 tekkis Mengdenitel konflikt Staël von Holsteinide ja Ungern-Sternbergide suguvõsadega. Seetõttu toimunud duellil tulistas tema poeg Otto Reinhold von Mengden maha kindralmajor Jakob Staël von Holsteini  ja pärast mitmeid mõrvu elasid nad pojaga mõnda aega paguluses. 
1686 lasi ta trükkida kaks enda kirjutatud koraalikogumikku.
Talle kuulusid Menģele (Altenwoga), Igate (Idsel), Ogre (Ogershof mit Osel und Helfreichshof), Ozolmuiža (Lappier), Sinole (Sinohlen), Galgauska (Golgowsky), Weissenhof, Mālmuiža (Mahlenhof), Karlsberg, Carnikava (Zarnikau), Abkunst, Kusa (Kussen) ja Lubeja (Lubey) mõisad.
Ta on maetud perekonnahauda Riia Toomkirikus.
Kariloom

Kariloom on karjatatav koduloom.
Kariloomad on näiteks hobused, veised, lambad.
Veracruzi osariik

Ajalugu

Veracruzi osariik on loodud 1824. aastal.

Haldusjaotus

Veracruzi osariik on jagatud 212 kohalikuks omavalitsuseks. Suuremad linnad on Veracruz ja Xalapa.
Kirikuküla (Vinni)

Kirikuküla oli küla Virumaal. Küla jääb tänapäeval Kannastiku küla alale. Kihelkondlikult kuulus küla Viru-Jaagupi kihelkonda. Küla kaotati 1977, mil see liideti Kannastiku külaga.
Küla on mainitud 1871 (Kirrikokülla). 1939 liideti Kirikukülaga Kirikuvalla küla.
Külas on sündinud kunstnikud Kristjan ja Paul Raud.
Toronto Eesti Meeskoor

Toronto Eesti Meeskoor on aastal 1953 Roman Toi Torontos asutatud meeskoor.
Aastal 1964 tegi koor kontserdireisi Euroopasse, lauldes näiteks Rootsis ja Prantsusmaal. Aastal 1965 tegi koor samalaadse reisi USA-s.
Vastse-Kuuste külanõukogu

Vastse-Kuuste külanõukogu oli külanõukogu Eesti NSV-s. Külanõukogu halduskeskus asus Vastse-Kuustes.
Vastse-Kuuste külanõukogu moodustati Eesti NSV Ülemnõukogu Presiidiumi 4. mai 1945 seadluse alusel Tartumaa Kiidjärve valla koosseisus. Külanõukogu esimees 1945. aastast oli Juhan Uibo. 1. oktoobrist 1950 likvideeriti Tartu maakond ja Kiidjärve vald ning moodustati Põlva rajoon, mille koosseisu arvati ka Vastse-Kuuste külanõukogu. 1. juulist 1954 liideti Vastse-Kuuste külanõukoguga senise Kiidjärve külanõukogu territoorium.
Eesti NSV Ülemnõukogu Presiidiumi 3. septembri 1960 seadlusega anti osa Põlva rajooni Vastse-Kuuste külanõukogust üle Tartu rajooni Haaslava külanõukogule.
1959. aasta seisuga oli külanõukogus Vastse-Kuuste alevik, Lootvina ja Valgemetsa asundus ning Alaküla, Järve, Karilatsi, Kassioru, Koorvere, Leevi, Liiva, Lootvina, Lükko, Padari, Visse ja Voore küla.
Pärast väikekülade liitmisi 1977. aastal kuulusid Vastse-Kuuste külanõukokku Vastse-Kuuste alevik ning Karilatsi, Kiidjärve, Koorvere, Leevijõe, Logina, Lootvina, Padari, Valgemetsa ja Vooreküla.
Vastse-Kuuste külanõukogu territooriumi pindala 1978. aasta seisuga oli 125 km². Külanõukogu territooriumil tegutses Rahu kolhoos.
Eesti Vabariigi Ülemnõukogu Presiidiumi otsusega 23. oktoobrist 1990 kinnitati Vastse-Kuuste valla omavalitsuslik staatus. 1. novembrist 1990 astus Vastse-Kuuste vald omavalitsusliku haldusüksuse õigustesse ja Vastse-Kuuste külanõukogu likvideeriti.
Aix-Marseille' Ülikool

Aix-Marseille'i ülikool (prantsuse keeles Université d'Aix-Marseille) on ülikool Prantsusmaal Marseille'is.
Ülikool asutati 1409 (Provence'i ülikool). Praegusel kujul tegutseb ülikool alates 2012.
Ülikoolis õpib üle 74 000 üliõpilase.
Winnebago maakond (Illinois)

Ajalugu

Maakond moodustati 1836. aastal.
Hääled

"Valimisliit Hääled - International and Local Voices for the Prosperous Future of Tallinn / rahvusvahelised ja kohalikud hääled Tallinna õitsva tuleviku jaoks" on 2017. aasta septembris Tallinnas kohaliku omavalitsuse volikogu valimiste tarbeks loodud valimisliit.
Valimisliidul on kandidaate kaheksast Tallinna valimispiirkonnast neljas.
Liidu "Hääled" valimisprogrammi eesmärgiks on tallinlaste otsesem kaasamine linna valitsemisse, samuti julgustamine neid tegema oma lähiümbrust puudutavaid algatusi.
Liidu "Hääled" loojateks on väike rühm välismaalasi erinevatest Euroopa riikidest, hiljem liitus ka põliseid tallinlasi ja teisi eestlasi.
I Brought You My Bullets, You Brought Me Your Love

"I Brought You My Bullets, You Brought Me Your Love" on My Chemical Romance'i debüütalbum. See ilmus 23. juulil 2002.  
Matt Pelissier, kes oli sel ajal bändi trummar, aitas Gerard Wayl kirjutada lugu "Skylines and Turnstiles". Tänu sellele albumile kogunes bändile suur underground-pooldajaskond, kuid mainstream-edu ei saavutatud enne nende teist albumit "Three Cheers for Sweet Revenge", mis ilmus kaks aastat hiljem. 
Albumit müüdi eialgu üle 37 000 eksemplari. 2009. aastal anti album uuesti välja vinüülina. Seda on müüdud USA-s üle 300 000 eksemplari ning ka Suurbritannias ületati kuldplaadiks vajaliku 100 000 müüdud eksemplari piir.
Stella (eesnimi)

Stella on naisenimi.
2018. aasta seisuga oli see Eestis esinemissageduselt 234. naisenimi. 1. jaanuari 2018 seisuga oli Eestis eesnimi Stella 708 naisel.
Vladimir Allik

Vladimir Allik (11. jaanuar 1883 Võru – 26. jaanuar 1938) oli eesti õigeusu vaimulik.
Ta lõpetas aastal 1903 Riia Vaimuliku Seminari, oli seejärel Kuressaare Püha Nikolai koguduse köster (samal ajal ka ministeeriumikooli õpetaja) ja alates 1908 Karksi-Nuia Püha Aleksei koguduse preester. Kuni 1917. aastani oli ta ka kohaliku kihelkonnakooli juhataja, 1919–1929 ümbruskonna koolide usuõpetuse õpetaja.

Isiklikku

Ta isa Aleksei Allik oli eesti õigeusu vaimulik.
Rosersbergi loss

Rosersbergi loss (rootsi keeles Rosersbergs slott) on üks Rootsi kuningakojale kuuluvatest lossidest. See asub Mälareni järve ääres Stockholmi lähedal Rosersbergis. Loss ehitati 1630. aastail Oxenstierna perekonna poolt ning 1762. aastal läks see riigi valdusse ning riik andis lossi hertsog Karlile (hilisem Karl XIII).

Ajalugu

Gabriel Bengtsson Oxenstierna nimetas lossi oma ema järgi, kes pärines suursugusest Tre Rosori ehk Kolme Roosi nime kandvast perekonnast. Renessanss-stiilis lossi ehitustööd algasid 1634 ja lõppesid 1638.
Kui renessanss-stiil 17. sajandil moest kadus, lasi Bengt Oxenstierna arhitekt Nicodemus Tessin nooremal ehitada loss ümber rokokoostiilis. Viilkatus asendati uue katusega ning hoonele lisati uued tiibehitised ja sammasgaleriid.
1747. aastal omandas palee parun Erland Carlsson Broman, kes lasi arhitekt Jean Eric Rehnil lisada paleele moodsaid elemente. Kui parun 1757. aastal suri, läks palee riigi omandusse, kuid anti elamiseks hertsog Karlile.
Karl lasi palee ehitada ümber hilisgustaviaanlikus stiilis, kuid asendas selle mitmed elemendid rahulike ja romantilistega ning tulemuseks oli nn Karl XIII ampiirstiil. Ruumidest tasub märkida Oranži ja Punast joonistustuba ning Hoglandi tuba.
19. sajandil veetsid siin oma suved Karl XIV Johan ja kuninganna Desideria (Bernadotte'ide dünastiale alusepanijad). Ühtlasi olid nad viimased kuninglikud isikud, kes paleed kasutasid. Karl Johani magamistuba peetakse üheks parimaks näiteks 19. sajandi Rootsi sisekujundusest. Enamik tubadest on püsinud muutumatuna tänapäevani.
1860. aastal pärast Desideria surma läks palee Rootsi Jalaväe kasutusse ning 1961. aastani asus siin laskeõpetuse kool. 1960ndail võttis jõuga enamiku paleest ja selle maadest enda kätte tsiviilkaitse ning praegu asub seal Rootsi Päästeteenistuse Agentuur.

Park

Lossipargis on ühendatud Prantsuse barokkaed ja Tessin noorema rajatud aed. Paraku on suurem osa pargist metsistunud ja aiad kadunud. Endiselt on olemas alleed ja 600-meetrine tiik ning paleest vasakul pool võib näha hertsog Karli rajatud Inglise aeda.
Čyrvonaja Słabada

Ajalugu

Asulat on esimest korda mainitud XVI sajandil. Toona kandis see nime Vyzna (Вызна) ja oli toona osa Słucki vürstiriigist, mis kuulus Olelkowiczitele, aastast 1612 aga Radziwillidele. Toona oli Vyzna juba alev. XVIII sajandil ehitati sinna katoliku kabel.
Poola jagamisel läks Vyzna aastal 1793 Venemaa koosseisu. Seal kuulus Vyzna Minski kubermangu. Alev läks koos ümbruskonna asulatega XIX sajandi alguses Wittgensteinide valdusse, hiljem aga kuulus Hohenlohedele. XIX sajandi lõpus oli seal kaks sünagoogi ja viis poodi.
1918. aastal hakkas Vyzna kuuluma Valgevene Rahvavabariiki. Aastal 1920 toimus linnas ülestõus seal võimul olnud bolševike vastu. Selles osalejad soovisid uuesti asutada Valgevene Rahvavabariigi. Halvasti relvastatud ülestõusu surus Punaarmee detsembriks julmalt maha. Aastal 1923 nimetati Vyzna ümber Čyrvonaja Słabadaks.
Levala mõis

Levala mõis (saksa keeles Lewala) oli Roela mõisa karjamõis Palamuse kihelkonnas Tartumaal.
Otto Mencke

Otto Mencke (ladina keeles Menckenius; 22. märts 1644, Oldenburg, Oldenburgi krahvkond – 18. jaanuar (ukj 29. jaanuar) 1707, Leipzig) oli Saksa filosoof ja teadlane.
Otto Mencke oli Johannes (Hans) Mencke poeg ning põlvnes suurest Oldenburgi õpetlaste suguvõsast, kust oli võrsunud mitu Leipzigi ülikooli professorit (sh Lüder Mencke). Pärast ladina kooli kodulinnas õppis ta Bremeni gümnaasiumis ja tudeeris seejärel filosoofiat Leipzigis, kus sai 1662. aastal bakalaureuse- ja 1664. aastal magistrikraadi. Seejärel õppis ta pool aastat Jena ülikoolis teoloogiat, enne kui naasis Leipzigisse õigusteaduse juurde. Lühidalt reisis Mencke ka Hollandis ja Inglismaal.
Doktorikraadi omandas Mencke Leipzigi ülikoolis 1666. või 1668. aastal väitekirjaga "Ex Theologia naturali — De Absoluta Dei Simplicitate, Micropolitiam, id est Rempublicam In Microcosmo Conspicuam", tema juhendaja oli filosoof ja jurist Jakob Thomasius. 1667. aastal sai temast Leipzigi ülikooli filosoofiateaduskonna assessor, 1668. aastal vürstliku väikese kolleegiumi kollegiaat ning 1669. aastal Leipzigi ülikooli moraalifilosoofia professor. Ülikoolis pidas Mencke loenguid Hugo Grotiuse teosest "De iure belli ac pacis". Ajapikku jätkas ta ka oma teoloogiaõpinguid, omandades 1671. aastal teoloogialitsentsiaadi kraadi. Teisel Hollandi- ja Inglismaa-reisil 1680. aastal omandas ta kasulikke kontakte.
Otto Mencke on teadusajaloos tähtsal kohal Saksamaa esimese teadusajakirja Acta Eruditorum rajajana 1682. aastal. Selles tegi ta koostööd akadeemilise seltsiga Collegium Gellianum. Ajakirja toimetajana olid tal tihedad sidemed kogu tollase Euroopa teadlastega, ajakirja autorite seas olid näiteks Gottfried Leibniz, Jakob Bernoulli, Pierre-Simon Laplace ja Christian Wolff. 1693. aastal pidas ta lühikest kirjavahetust ka Isaac Newtoniga. Kui Acta Eruditorumi kaasasutaja Leibnizi ja Newtoni vahel puhkes pikk vaidlus selle üle, kumb neist avastas diferentsiaalarvutuse esimesena, kasutasid Leibnizi pooldajad Actat oma hääletoruna. Mencke püüdis konflikti mahendada, ehkki tal polnud selles erilist edu.
Pärast Otto Mencke surma jätkas Acta Eruditorumi toimetajana tema poeg Johann Burchard Mencke. Otto Mencke pojapoeg oli Friedrich Otto Mencke.

Akadeemiline sugupuu

Tänapäeval tuntakse Otto Mencket tihti akadeemilise sugupuu tõttu, milles oli rida kuulsaid matemaatikuid nagu Carl Friedrich Gauss ja David Hilbert. Tema otseste juhendatavate hulgas olid Christian Michelmann ja Johann Christoph Wichmannshausen.
Matemaatikute akadeemilise genealoogia andmebaasi Mathematics Genealogy Project järgi kuulus Mencke sugupuusse 2012. aasta augustis 69 247 teadlast. Analoogne projekt filosoofias The Philosophy Family Tree loetles tema akadeemilises sugupuus 2010. aasta mais 535 filosoofi.
Årsta komtuur

Årsta komtuur oli Liivi ordu käsknik, kes valitses Årsta komtuurkonda, Rootsis.
Komtuurkond loodi küll juba 1260. aastatel, kuid esimene komtuur on nimeliselt teada alles 1308. aastast. Komtuurkonnas rajati ka 14. sajandil Årsta loss.
Viimane teadaolev komtuur loobus ametist 1465. aastal. Komtuur oli vaid kohaliku valduse valitseja ja Liivimaa asjadesse ta sekkuda ei saanud.
Sfaxi kubernerkond

Sfaxi kubernerkond (araabia keeles ولاية صفاقس Wilāyat Şafāqis) on 1. järgu haldusüksus Tuneesias.
Sfaxi kubernerkond piirneb idas Vahemerega, põhjas Al-Mahdīyah', loodes Al-Qayrawāni, läänes Sīdī Bū Zaydi ja lõunas Qābisi kubernerkonnaga. Kubernerkonda kuuluvad Qarqanah' saared.
Kubernerkonna pindala on 7545 km², elanike arv aastal 2009 oli 917 400. Sfax on Tunise kubernerkonna järel Tuneesia elanike arvult teine kubernerkond.
Sfaxi kubernerkonna halduskeskus on Sfax.
Kubernerkond jaguneb 16 ringkonnaks.
Piirkonnas toodetakse umbes 40 protsenti Tuneesia oliiviõlist ja 30 protsenti mandlitest. Misqaris toodetakse 1,18 miljonit tonni maagaasi aastas.
Oskar Käbala

Oskar Käbala (5. september 1900 Irla küla, Virumaa – 20. november 1967 London) oli Eesti sõjaväelane (major).
Ta teenis 5. Jalaväerügemendis ja Sõjaväe Varustusvalitsuses, oli korduvalt ohvitseride ja allohvitseride kursuste õppejõud. Ta ülendati nooremleitnandiks 1923, leitnandiks 1927, kapteniks 1933 ja majoriks 1940. Ta kirjutas esimese eesti keeles ilmunud tuumarelva käsitleva raamatu, mis on ilmunud 1953. aastal Londonis.
Simona Škrabec

Simona Škrabec (sündinud 1968 Ljubljanas) on sloveeni kirjanduskriitik, esseist ja tõlkija.
Škrabec sündis Ljubljanas Sloveenias serblasest isa ja sloveenist ema peres. Lapsepõlve veetis ta väikeses Ribnica linnas. 
Ta lõpetas Ljubljana Ülikooli saksa filoloogia ja võrdleva kirjandusteaduse alal. Alates 1992. aastast elab ja töötab ta Barcelonas. 2002. aastal kaitses ta Barcelona Autonoomse Ülikooli juures doktorikraadi katalaanikeelse väitekirjaga Kesk-Euroopa identiteedist ja kirjandusest.
Škrabec on tõlkinud mitme sloveeni ja serbia autori tekste katalaani ja hispaania keelde (nt Boris Pahor, Drago Jančar, Aleš Debeljak, Danilo Kiš). Samuti on ta tõlkinud katalaani autoreid sloveeni keelde (nt Pere Calders, Jesús Moncada, Josep Vicenç Foix, Lluís Maria Todó, Jaume Cabré).
Ta on kirjutanud kirjanduskriitikat nii katalaani, hispaania kui ka sloveenia kirjanduse kohta. Škrabeci esseeraamat "L'estrip de la solitud" ("Üksildane tõug", 2002) võitis Josep Carner' auhinna kirjandusteooria alal.
Eesti keeles on ilmunud tema esseeraamatu "L'atzar de la lluita. El concepte d'Europa Central al segle XX" (2005) autori poolt lühendatud ja kohandatud teksti tõlge ("Võitlustuhin. Kesk-Euroopa mõiste XX sajandil", katalaani keelest tõlkinud Maria Kall, sari "Kaasaegne mõte", Tartu: Tartu Ülikooli Kirjastus, 2009).
Evakueerimistank

Evakueerimistank on tanki veermiku baasil ehitatud tehnilise evakueerimise ja -abi otstarbeline kergelt relvastatud soomusmasin.
Evakueerimistankid on tavaliselt varustatud tugeva tõmbejõuga vintsiga, millega on võimalik tõmmata liikumisvõimetult kinni jäänud lahingutehnikat vabale ja tugevale pinnasele. Samuti on reeglina varustuses võrdlemisi suure tõstejõuga kraana, mille abil on võimalik lahinguvälja vahetus läheduses läbi viia tehnilist teenindamist või oluliste osade (näiteks mootori) kiirvahetust. Evakueerimistankil on kinnitused, mis võimaldavad liikumisvõimetu roomik- või ratasmasina äravedu. Et võimaldada tehnilise abi ja evakuatsiooni agregaatide paigaldamist, puudub evakueerimistankil pöördtorn koos tanki põhirelvastusega. Tavaliselt piirdub relvastus kuulipildujaga ja suitsugranaadiheitjatega, mida kasutatakse enesekaitseks.
Evakueerimistanke et lahingus rivist väljalöödud, kuid taastamiskõlblik või vähemalt varuosadeks kõlbav soomustehnika on kasulik tootmiskulutuste kokkuhoiuks lahinguväljalt pukseerida minema. Kuna see tegevus oli omakorda seotud sageli suure lahingulise ohuga ja nõudis tugevajõulist, maastikku läbivat abimasinat, hakati evakueerimistanke tootma tavaliste lahingutankide modifikatsioonidena.
Tänapäeval toodetakse evakueerimistanke praktiliselt kõigi tuntumate lahingutankide modifikatsioonina. Evakueerimistankid on peamiselt soomusväe remondiallüksuste relvastuses.
Mr. Robot

Mr. Robot on USA teleseriaal.

Sisu

Seriaali peategelane on Ameerika suurkorporatsioonis (E Corp) töötav Elliot Alderson, kes vastutab firma küberturvalisuse eest.
Nikolai Paluver

Nikolai Paluver (Palover, 3. detsember 1910 Petseri vald, Petserimaa – 9. mai 1981 Tallinn) oli Eesti matemaatik.

Elulugu

Nikolai Paluver oli talupidaja poeg.
Lõpetas 1929 Petseri Gümnaasiumi, 1935 TÜ füüsika-matemaatikaosakonna, tehnikakandidaat (1961, TPI), väitekiri "Исследование некоторых основных вопросов центральной аксонометрии". Oli 1949–61 TPI graafika kateedri (1958–67 joonestamise ja kujutava geomeetria kateedri) vanemõpetaja, 1961–79 dotsent.

Teadustöö

Uurimisvaldkond: polünoomide nullkohtade määramise nn Paluveri meetod, ridade summeerimine murdratsionaalsete lahenduste meetodil. Kujutava geomeetria valdkonnas uurinud koordinaatteljestiku tsentraalprojektsiooni ja selle (ehk perspektiivi) tuletamist aksonomeetria meetodi abil. Osalenud kujutava geomeetria oskuskeele arendamises. Kujundanud TPI-s tulevaste inseneride kujutava geomeetria kursuse süsteemi. Kirjutanud kujutava geomeetria õpiku (kaasautor O. Rünk; ilmunud 1961–2004 ligemale 30 korda) ja joonestamise käsiraamatu üldhariduskoolidele (kaasautorid E. Kogerman, V. Tapper), koostanud ülesannete kogu (kaasautorid E. Vallas, O. Rünk) ning avaldanud kirjutisi kujutava geomeetria didaktikast. Wisconsini Ülikooli teaduspreemia (1957). 18 teadustrükist, 4 õpikut, 6 ülesannete kogu jm õppevahendit.
Margaret Geller

Margaret Joan Geller (sündinud 8. detsembril 1947 Ithacas Tompkinsi maakonnas New Yorgi osariigis) on ameerika astronoom.
Ta tegeleb astrofüüsika ja astrokartograafiaga. 
Geller lõpetas 1970. aastal California Ülikooli Berkeleys bakalaureusekraadiga füüsikas ja sai Princetoni Ülikoolist 1972. aastal magistrikraadi ja 1974. aastal doktorikraadi (PhD) füüsikas. Oli seejärel teadusuurimisinstituudi Harvard–Smithsonian Center for Astrophysics järeldoktor.
1991. aastast on Geller Cambridge'is asuva teadusuurimisinstituudi Smithsonian Astrophysical Observatorium vanemteadur.
Fenno-Ugria Noored

Fenno-Ugria Noored (ka FUN) on soome-ugri teemadest huvitatud noorte seltsing, mis asutati 2013. aastal. Üheks Fenno-Ugria Noorte ülesandeks on tagada soome-ugri liikumise järjepidevus Eestis. Selleks korraldatakse soome-ugri noorteprojekte ja kultuuriüritusi ning tehakse koostööd erinevate soome-ugri organisatsioonidega nii Eestis (näiteks Fenno-Ugria Asutusega) kui ka teistes riikides.
Seltsing on rahvusvahelise Soome-Ugri Rahvaste Noorte Assotsiatsiooni MAFUN liige.

Ansambel Kännu Peal Käbi

Fenno-Ugria Noorte liikmed on tegevad ka ansamblina Kännu Peal Käbi, mille repertuaaris on laulud erinevates soome-ugri keeltes. Ansambel salvestas 2018. aasta kevadel kolm Heinike Heinsoo eesti keelest vadjandatud laulu ning on üles astunud vadja kultuuri tutvustavatel üritustel. 2018. aasta sügisel tegi Kännu Peal Käbi komikeelse tõlke ansambel Ummamuudu loost "Kõnõtraat (tõlke pealkiri "Сёрникутан"). Lugu leidis vastukaja ka Komi Vabariigis, kus seda mainis kohalik uudistekanal Ö-net.
Ansambel Kännu Peal Käbi esines 2018. aasta hõimupäevade Tartu peakontserdil Eesti Rahva Muuseumis valdavalt läänemeresoome rahvalaulude kavaga.
Niina Raadik

Niina Raadik (aastani 1949 Oidekivi; 22. august 1924 Tallinn – 12. aprill 2016) oli eesti spordi- ja rahvatantsupedagoog.

Elulugu

Ta lõpetas 1944. aastal Tallinna 4. keskkooli ja 1948. aastal Tartu Riikliku Ülikooli kehakultuuriteaduskonna.
Ta töötas aastatel 1948–1961 Tallinna 17. Keskkooli, ja uue koolimaja valmides, aastatel 1961–1979 Tallinna 46. keskkooli kehalise kasvatuse õpetajana (aastast 1978 vanemõpetaja) ja aastatel 1952–1989 Tallinna Pedagoogilise Instituudi üliõpilaste praktika juhendajana.
Aastatel 1964–1966 kuulus ta Haridusministeeriumi kehalise kasvatuse ainekomisjoni.
Koos abikaasa Alfred Raadikuga pani ta aluse koolinoorte rahvatantsupidudele (noorte laulu- ja tantsupidu). Alates 2002. aastast antakse välja Niina ja Alfred Raadiku nimelist kooli rahvatantsuõpetaja preemiat.